b'\n_START_ARTICLE_\nVest-Gondwana\n_START_PARAGRAPH_\nVest-Gondwana var et s\xc3\xb8rlig kontinent som omfattet de landmassene som i dag utgj\xc3\xb8r den s\xc3\xb8rvestlige halvkule, med kontinentene S\xc3\xb8r-Amerika og Afrika, sistnevnte oppsplittet i blant annet kratonene Kongo og Kalahari. Fra om lag 580-200 millioner \xc3\xa5r siden inngikk disse i superkontinentet som kalles Gondwana. De s\xc3\xb8rvestlige Gondwana-kratonene utgjorde det tidvis separate \xc3\x98st-Gondwana med dagens Australia, Madagaskar, India, Ny-Guinea, New Zealand og Ny-Caledonia. De \xc3\xb8vrige kontinentene, Nord-Amerika og Eurasia, var samlet i superkontinentet Laurasia. _NEWLINE_Deler av Gondwana l\xc3\xa5 fra kambrium der hvor Antarktis ligger i dag, og strakte seg ellers nordover omtrent opp til ekvator. Under mesozoikum var den globale middeltemperaturen betydelig h\xc3\xb8yere enn i dag og p\xc3\xa5 Gondwana var derfor det biologiske mangfoldet rikt. Trolig inntraff det derimot istider i karbon og perm, spesielt i S\xc3\xb8r-Afrika. _NEWLINE_I tidlig paleozoikum slo \xc3\x98st-Antarktika seg sammen med andre kratoner i Gondwana. Samlingen av Gondwana startet allerede for 570 millioner \xc3\xa5r siden da Vest- og \xc3\x98st-Gondwana st\xc3\xb8tte sammen \xe2\x80\x93 med Brasiliano-fjellkjedefoldingen, den \xc3\xb8st-afrikanske fjellkjedefolding (640 mill. \xc3\xa5r siden), Den malagassiske fjellkjedefolding (650-630 og 550-515 mill. \xc3\xa5r) og Kuunga-fjellkjedefoldingen (580-515 mill. \xc3\xa5r) som resultat. Den siste store samlingsprosessen inntraff da de \xc3\xb8st-gondwaniske kratonene Kongo, Kalahari og det vest-gondwaniske India st\xc3\xb8tte sammen og deretter inn i det \xc3\xb8st-antarktiske skjoldet fram til 515 millioner \xc3\xa5r siden. Dette skapte de h\xc3\xb8ye fjellene i dagens vestre Antarktis og S\xc3\xb8r-Afrika. _NEWLINE_Sammen dannet Gondwanaland og Laurasia superkontinentet Pangea fra kambrium og utover store deler av fanerozoikum-eonet, dvs for 510-200 millioner \xc3\xa5r siden. Den endelige Gondwana-samlingen falt sammen med \xc3\xa5pningen av Iapetushavet og den kambriske eksplosjon. Innen starten av perm for 299 millioner \xc3\xa5r siden hadde Gondwana st\xc3\xb8tt sammen med Laurasia og dannet megakontinentet Pangea, som ble splittet opp igjen i trias-jura. Superkontinentet hadde meget rikt plante- og dyreliv, med blant annet framvekst av de tidlige bartr\xc3\xa6rne._NEWLINE_Funn av fossiler av bregnearten Glossopteris langs kanten av \xc3\x98st-Antarktika og i Afrika, S\xc3\xb8r-Amerika, India og Australia vitner om at Gondwana-kontinentet var sammenhengende. Oppbrekkingen av Gondwana i mesozoikum f\xc3\xb8rte til en todeling hvor S\xc3\xb8r-Amerika og Afrika hang sammen i Vest-Gondwana.\n_START_SECTION_\nGondwana splittes opp\n_START_PARAGRAPH_\nI sen trias \xe2\x80\x93 for 220-200 millioner \xc3\xa5r siden \xe2\x80\x93 begynte Pangea og splittes opp og Gondwana drev bort fra Laurentia og s\xc3\xb8rover. I prosessen ble dagens Florida, Georgia og Alabama overf\xc3\xb8rt fra Vest-Gondwana til Laurentia. I jura startet Gondwanas delingsprosess omkring 184 millioner \xc3\xa5r siden, og for omkring 160 millioner \xc3\xa5r siden l\xc3\xb8srev Afrika seg fra superkontinentet og begynte \xc3\xa5 drive nordover som Vest-Gondwana. Splittingen f\xc3\xb8rte til stor oppstigning av basaltisk lava. P\xc3\xa5 denne tiden vokste faunaen med dinosaurer fram. _NEWLINE_Da S\xc3\xb8r-Atlanteren \xc3\xa5pnet seg i eldre kritt ble S\xc3\xb8r-Amerika splittet fra Afrika for 130-110 millioner \xc3\xa5r siden. For om lag 65 millioner \xc3\xa5r siden inntraff noe som gjorde at 50 prosent av alle jordens arter d\xc3\xb8de ut (den s\xc3\xa5kalte KT-grensen), blant annet dinosaurene. Stor betydning for det globale klimaet hadde S\xc3\xb8r-Amerikas separasjon fra Afrika under oligocen (30 millioner \xc3\xa5r siden). Fortsatt hang S\xc3\xb8r-Amerika s\xc3\xa5vidt sammen med Vest-Antarktis. Men da Drakestredet ble \xc3\xa5pnet fantes det ikke lengre noe hinder som tvang det kalde vannet i S\xc3\xb8rishavet nordover, der det tidligere blandet seg med det varme tropiske vannet. Isteden oppsto den Antarktiske sirkumpolarstr\xc3\xb8m som forvandlet Antarktika til dagens kalde kontinent. En stor del av jordens ferskvann finnes bundet som is i Antarktis. Havtemperaturen sank nesten 10 grader, og det globale klimaet ble mye kaldere._NEWLINE_For bare 3,5 millioner er siden ble S\xc3\xb8r-Amerika forent med Nord-Amerika gjennom Panamaeidet. Oppsplittingen av Gondwana-restene er for\xc3\xb8vrig ikke ferdig \xe2\x80\x93 det b\xc3\xa6rer R\xc3\xb8dehavet og Riftdalen vitnesbyrd om. Afrikas horn l\xc3\xb8srives gradvis fra Afrika, og Den arabiske halv\xc3\xb8y fjerner seg tilsvarende.'